SL Uradni list Evropske unije L 71/56

UREDBA KOMISIJE (EU) 2015/400

z dne 25. februarja 2015

o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za kostno olje, ogljikov monoksid, ciprodinil, dodemorf, iprodion, metaldehid, metazaklor, parafinsko olje (CAS 64742-54-7), nafto (CAS 92062-35-6) in propargit v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a), člena 18(1)(b) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za iprodion so bile določene v Prilogi II in delu B Priloge III k Uredbi (ES) št. 396/2005. Za ciprodinil, metaldehid, metazaklor in propargit so bile MRL določene v delu A Priloge III k Uredbi (ES) št. 396/2005. MRL za kostno olje, ogljikov monoksid, dodemorf, parafinsko olje (CAS 64742-54-7) in nafto (CAS 92062-35-6) v Uredbi (ES) št. 396/2005 niso določene, in ker navedene aktivne snovi niso vključene v Prilogo IV k navedeni uredbi, se uporablja privzeta vrednost 0,01 mg/kg iz člena 18(1)(b) navedene uredbe.

(2) Za kostno olje je Evropska agencija za varnost hrane (v nadaljnjem besedilu: Agencija) predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (2). Nevključitev kostnega olja v Prilogo I k Direktivi Sveta 91/414/EGS (3) je določena v Odločbi Komisije 2008/943/ES (4) Glede na to, da uporaba kostnega olja v Uniji ni več odobrena in da ni bila priglašena nobena odobrena uporaba v tretjih državah, je MRL ustrezno določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(3) Za ogljikov monoksid je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (5). Nevključitev ogljikovega monoksida v Prilogo I k Direktivi 91/414/EGS je določena v Odločbi Komisije 2008/967/ES (6). Glede na to, da uporaba ogljikovega monoksida v Uniji ni več odobrena in da ni bila priglašena nobena odobrena uporaba v tretjih državah, je MRL ustrezno določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(4) Za ciprodinil je Agencija predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (7). Predlagala je spremembo opredelitve ostankov za proizvode živalskega izvora. Priporočila je znižanje MRL za nešpljo, japonsko nešpljo, namizno in vinsko grozdje, robide, maline, drugo drobno sadje in jagodičevje, korenje, hren, pastinak, koren peteršilja, beli koren, česen, šalotko, spomladansko čebulo, fižol (brez strokov), grah (brez strokov), šparglje, grah (sušen) in volčji bob (sušen). Za nekatere proizvode je priporočila ohranitev ali dvig obstoječih MRL. Ugotovila je, da v zvezi z MRL za mandeljne, zeliščne čaje iz korenov in korenik, začimbe iz korenov in korenik ter vse proizvode živalskega izvora nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za te proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(5) Za dodemorf je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (8). Vključitev dodemorfa v Prilogo I k Direktivi 91/414/EGS je določena v Direktivi Komisije 2008/125/ES (9). V skladu z Izvedbeno uredbo Komisije (EU) št. 540/2011 (10) je uporaba dodemorfa omejena na okrasne rastline v rastlinjaku. Glede na to, da je uporaba dodemorfa v Uniji odobrena samo za neužitne kmetijske rastline in da ni bila priglašena nobena odobrena uporaba za užitne kmetijske rastline v tretjih državah, je MRL ustrezno določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(6) Za iprodion je Agencija predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (11). Predlagala je spremembo opredelitve ostankov za proizvode živalskega izvora. Ugotovila je, da v zvezi z MRL za limone, mandeljne, lešnike, jabolka, hruške, kutine, nešpljo, japonsko nešpljo, marelice, češnje, breskve, slive, namizno in vinsko grozdje, jagode, robide, ostrožnice, maline, ameriške borovnice, ameriške brusnice, ribez, kosmulje, plodove gloga, kivi, krompir, rdečo peso, korenje, hren, pastinak, koren peteršilja, redkev, česen, čebulo, šalotko, spomladansko čebulo, paradižnik, papriko, jajčevce, kumare, kumarice za vlaganje, bučke, bučnice z neužitno lupino, brokoli, cvetačo, brstični ohrovt, glavnato zelje, kitajski kapus, motovilec, endivijo, krešo, rukvico, solato, liste in poganjke Brassica spp., vitlof, zelišča, fižol (svež, s stroki), fižol (svež, brez strokov), grah (svež, s stroki), grah (svež, brez strokov), rabarbaro, fižol (sušen), lečo (sušeno), grah (sušen), laneno seme, sončnično seme, pšenico, ječmen, riž, zeliščne čaje iz cvetov, zeliščne čaje iz korenov in korenik, sladkorno peso in vse proizvode živalskega izvora nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za te proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je prav tako ugotovila, da v zvezi z MRL za gomoljno zeleno, podzemno kolerabo, repo, listni ohrovt, kolerabico, rano barbico, špinačo, blitvo, grah (svež, brez strokov), šparglje, belušno zeleno, koromač, por, seme oljne ogrščice, zeliščne čaje iz listov, začimbe in sladkorno peso ni na voljo nobenih informacij in da je potreben nadaljnji premislek odgovornih za obvladovanje tveganja. MRL za te proizvode bi bilo treba določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(7) Za metaldehid je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (12). Priporočila je znižanje MRL za jagode, podzemno kolerabo, šparglje, belušno zeleno in koromač. Za nekatere proizvode je priporočila ohranitev ali dvig obstoječih MRL. Ugotovila je, da v zvezi z MRL za krompir, rdečo peso, korenje, gomoljno zeleno, hren, topinambur, pastinak, koren peteršilja, redkev, beli koren, repo, paradižnik, jajčevce, cvetoče, glavnate in listnate kapusnice, kolerabico, solato in druge solatnice, špinačo in podobno, por in artičoke nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za te proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je prav tako ugotovila, da v zvezi z MRL za vse proizvode živalskega izvora ni na voljo nobenih informacij in da je potreben nadaljnji premislek odgovornih za obvladovanje tveganja. MRL za te proizvode bi bilo treba določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(8) Za metazaklor je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (13). Predlagala je spremembo opredelitve ostankov za proizvode rastlinskega izvora in proizvode živalskega izvora za namene ocene tveganja in izvrševanja. Priporočila je znižanje MRL za česen, brstični ohrovt, artičoke, por, laneno seme, sončnično seme, seme oljne ogrščice, gorčično seme, boreč, navadni riček in mleko. Za nekatere proizvode je priporočila ohranitev ali dvig obstoječih MRL. Ugotovila je, da v zvezi z MRL za hren, redkev, podzemno kolerabo, repo, cvetoče kapusnice, glavnato zelje, listnate kapusnice in kolerabico nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za te proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je prav tako ugotovila, da v zvezi z MRL za pomaranče, limone, lupinarje, pečkato sadje, koščičasto sadje, jagodičevje in drobno sadje, krompir, rukvico in šparglje ni na voljo nobenih informacij in da je potreben nadaljnji premislek odgovornih za obvladovanje tveganja. MRL za navedene proizvode bi bilo treba določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(9) Za parafinsko olje (CAS 64742-54-7) je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (14). Nevključitev parafinskega olja (CAS 64742-54-7) v Prilogo I k Direktivi 91/414/EGS je določena v Odločbi Komisije 2009/617/ES (15). Glede na to, da uporaba parafinskega olja (CAS 64742-54-7) v Uniji ni več odobrena in da ni bila priglašena nobena odobrena uporaba v tretjih državah, je MRL ustrezno določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(10) Za nafto (CAS 92062-35-6) je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (16). Nevključitev nafte (CAS 92062-35-6) v Prilogo I k Direktivi 91/414/EGS je določena v Odločbi Komisije 2009/616/ES (17). Glede na to, da uporaba nafte (CAS 92062-35-6) v Uniji ni več odobrena in da ni bila priglašena nobena odobrena uporaba v tretjih državah, je MRL ustrezno določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(11) Za propargit je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (18). Nevključitev propargita v Prilogo I k Direktivi 91/414/EGS je določena v Odločbi Komisije 2008/934/ES (19) in potrjena v Izvedbeni uredbi Komisije (EU) št. 943/2011 (20). Glede na to, da uporaba propargita v Uniji ni več odobrena in da ni bila priglašena nobena odobrena uporaba v tretjih državah, je MRL ustrezno določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005. V skladu s členom 17 Uredbe (ES) št. 396/2005 v povezavi s členom 14(1)(a) Uredbe bi bilo treba MRL za navedeno aktivno snov iz Priloge III k navedeni uredbi črtati.

(12) Komisija se je glede potrebe po prilagoditvi nekaterih mej določanja posvetovala z referenčnimi laboratoriji Evropske unije za ostanke pesticidov. Pri številnih snoveh so navedeni laboratoriji ugotovili, da je zaradi tehničnega razvoja za nekatere proizvode treba določiti specifične meje določanja.

(13) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(14) Uredbo (ES) št. 396/2005 bi bilo zato treba ustrezno spremeniti.

(15) Da bi se omogočilo normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili zakonito proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.

(16) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(17) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(18) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloge II, III in V k Uredbi (ES) št. 396/2005 se spremenijo v skladu s Prilogo k tej uredbi.

Člen 2

Različica Uredbe (ES) št. 396/2005 pred spremembami s to uredbo se še naprej uporablja za proizvode, ki so bili zakonito proizvedeni pred 3. oktobrom 2015.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja pa se od 3. oktobra 2015.

Ta uredba je v celoti zavezujoča in se neposredno uporablja v vseh državah članicah. V Bruslju, 25. februarja 2015 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Evropska agencija za varnost hrane; Reasoned opinion on the review of the existing maximum residue levels (MRLs) for bone oil according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za kostno olje v skladu s členom 12 Uredbe (ES) št. 396/2005). EFSA Journal 2012;10(6):2766 [6 str.].

(3) Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).

(4) Odločba Komisije 2008/943/ES z dne 12. decembra 2008 o nevključitvi kostnega olja v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (UL L 335, 13.12.2008, str. 97).

(5) Evropska agencija za varnost hrane; Reasoned opinion on the review of the existing maximum residue levels (MRLs) for carbon monoxyde according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za ogljikov monoksid v skladu s členom 12 Uredbe (ES) št. 396/2005). EFSA Journal 2012;10(6):2762 [6 str.].

(6) Odločba Komisije 2008/967/ES z dne 12. decembra 2008 o nevključitvi ogljikovega monoksida v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (UL L 344, 20.12.2008, str. 121).

(7) Evropska agencija za varnost hrane; Reasoned opinion on the review of the existing maximum residue levels (MRLs) for cyprodinil according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za ciprodinil v skladu s členom 12 Uredbe (ES) št. 396/2005). EFSA Journal 2013;11(10):3406 [81 str.].

(8) Evropska agencija za varnost hrane; Reasoned opinion on the review of the existing maximum residue levels (MRLs) for dodemorph according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za dodemorf v skladu s členom 12 Uredbe (ES) št. 396/2005). EFSA Journal 2014;12(5):3683 [11 str.].

(9) Direktiva Komisije 2008/125/ES z dne 19. decembra 2008 o spremembi Direktive Sveta 91/414/EGS zaradi vključitve aluminijevega fosfida, kalcijevega fosfida, magnezijevega fosfida, cimoksanila, dodemorfa, metilestra 2,5-diklorobenzojske kisline, metamitrona, sulkotriona, tebukonazola in triadimenola kot aktivnih snovi (UL L 344, 20.12.2008, str. 78).

(10) Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).

(11) Evropska agencija za varnost hrane; Reasoned opinion on the review of the existing maximum residue levels (MRLs) for iprodione according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za iprodion v skladu s členom 12 Uredbe (ES) št. 396/2005). EFSA Journal 2013;11(10):3438 [94 str.].

(12) Evropska agencija za varnost hrane; Reasoned opinion on the review of the existing maximum residue levels (MRLs) for metaldehyde according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za metaldehid v skladu s členom 12 Uredbe (ES) št. 396/2005). EFSA Journal 2014;12(5):3682 [64 str.].

(13) Evropska agencija za varnost hrane; Reasoned opinion on the review of the existing maximum residue levels (MRLs) for metazachlor according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za metazaklor v skladu s členom 12 Uredbe (ES) št. 396/2005). EFSA Journal 2014;12(4):3634 [51 str.].

(14) Evropska agencija za varnost hrane; Reasoned opinion on the review of the existing maximum residue levels (MRLs) for paraffin oil (CAS 64742-54-7) according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za parafinsko olje (CAS 64742-54-7) v skladu s členom 12 Uredbe (ES) št. 396/2005). EFSA Journal 2012;10(7):2841 [7 str.].

(15) Odločba Komisije 2009/617/ES z dne 17. avgusta 2009 o nevključitvi parafinskega olja št. CAS 64742-54-7 v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (UL L 213, 18.8.2009, str. 28).

(16) Evropska agencija za varnost hrane; Reasoned opinion on the review of the existing maximum residue levels (MRLs) for petroleum oils (CAS 92062-35-6) according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za nafto (CAS 92062-35-6) v skladu s členom 12 Uredbe (ES) št. 396/2005). EFSA Journal 2012;10(7):2840 [7 str.].

(17) Odločba Komisije 2009/616/ES z dne 17. avgusta 2009 o nevključitvi nafte št. CAS 92062-35-6 v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (UL L 213, 18.8.2009, str. 26).

(18) Evropska agencija za varnost hrane; Reasoned opinion on the review of the existing maximum residue levels (MRLs) for propargite according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za propargit v skladu s členom 12 Uredbe (ES) št. 396/2005). EFSA Journal 2013;11(8):3350 [26 str.].

(19) Odločba Komisije 2008/934/ES z dne 5. decembra 2008 o nevključitvi nekaterih aktivnih snovi v Prilogo I k Direktivi Sveta 91/414/EGS in o preklicu registracije fitofarmacevtskih sredstev, ki vsebujejo navedene snovi (UL L 333, 11.12.2008, str. 11).

(20) Izvedbena uredba Komisije (EU) št. 943/2011 z dne 22. septembra 2011 o neodobritvi aktivne snovi propargit v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet in o spremembi Odločbe Komisije 2008/934/ES (UL L 246, 23.9.2011, str. 16).